หลังจากโดนยั่วยวนจากรูปภาพและรีวิวทั้งของคุณหยก(weeraya)และคุณกิ๊ก( kikapu) ในที่สุดก้อได้มาเยี่ยมเยียน after you สาขาใหม่ล่าสุดกันซักทีค่ะ ^^

สาขาสยามสแควร์วันนี้ น่าจะเป็นสาขาที่ใหญ่สุดเลยนะคะ ภายในร้านกว้างขวาง มีโต๊ะให้นั่งได้สบายๆ ที่สำคัญคือมี 2ชั้น โดยชั้นบนจะเปิดป็นร้านไอศครีมแบบเดียวกับ crumb หากใครกำลังอยากลอง ก้อไม่ต้องไปถึง embassy แล้วค่ะ

ส่วนเมนูหลักๆก้อจะเหมือนกับสาขาอื่น ที่มีพิเศษเข้ามาจะเป็น thick toast ซึ่งมีให้เลือก 3 หน้า ได้แก่ nutella, peanut butter and jelly/honey และ dulce de lece ค่ะ 

มาสาขาใหม่ทั้งที ก้อต้องขอลองอะไรใหม่ๆกันหน่อยนะคะ ตอนแรกอยากชิมสยามโทสท์อยู่เหมือนกัน แต่ว่ามาคนเดียว และเห็นว่ามีขายที่สาขาอื่นด้วยแล้ว เลยเลือกเป็น thick toast หน้า peanut butter and jelly หรือเนยถั่วกับแยมมาลองชิมดูก่อนค่ะ

สำหรับเมนูนี้จะราคา 85 บาทนะคะ เสิร์ฟพร้อมแยมบลูเบอรี่และราสเบอรี่ แต่วันที่ไปราสเบอรี่หมด เลยเหลือแต่บลูเบอรี่อย่างเดียว ส่วนไอศครีมจะไม่มีมาให้ ต้องสั่งเพิ่มสกูปละ 45 บาทนะคะ 

สำหรับรสชาติ ตัวขนมปังที่ใช้เป็นคนละแบบกับโทสท์ปกติ  เนื้อขนมปังจะโปร่งๆฟูๆ มีรสชาติในตัว นุ่มและหอมเนย  ส่วนเนยถั่วก้อเค็มๆมันๆ ราดมาให้แบบจัดเต็มไม่มีหวง แถมมีถั่วโรยหน้าให้ได้เคี้ยวกรุบกรับกันด้วยค่ะ 

โดยรวมจะเหมือนขนมปังปิ้งชิ้นใหญ่พิเศษ ซึ่งปิ้งมาได้กรอบนอกนุ่มใน รสเค็มๆมันๆของเนยถั่ว เมื่อทานคู่กับแยมบลูเบอรี่หอมหวาน  และไอศครีมสตรอเบอรี่เย็นๆแล้วเข้ากันสุดๆ หรือถ้าใครกลัวหวานไม่พอ จะราดเมเปิ้ลไซรัปเพิ่มด้วยก้อไม่ว่ากันนะคะ อิอิ

นี่ยังแอบเสียดายอยู่ที่ขาดแยมราสเบอรี่ไป ถ้ามีด้วยคงอร่อยครบรส เปรี้ยว หวาน มัน เค็ม มากกว่านี้แน่ๆ สงสัยคงต้องหาโอกาส กลับไปทานเมนูนี้แบบเต็มๆอีกซักรอบแล้วล่ะค่ะ 555